王冕
感竹吟
云溪老竹持苦节，玉质萧森出岩穴。
苍苍古色谁为摩？凛凛清风自然别。
劲直不肯降雪霜，潇洒不肯栖凤凰。
愿杀长身载经籍，要为吾道垂休光。
谁信嚣风满漓俗，红紫纷纷乱人目？遂令此君受羁束，荆棘凌夷刀锯辱。
青虫网叶蠹食筠，野老更欲锄其根。
闭塞阳和绝土脉，绝之不许生儿孙。
东里先生有遗族，午夜闻之皆痛哭。
拟以余音问伯夷，首阳烟雨莓苔绿。
呜呼老竹老愈奇，岁寒心事无人知。
孤梅在溪松在壑，焉能与余论襟期？飘声夜落山阴道，欣赏多情愁欲倒。
固知遇合各有时，何必区区挂怀抱？君不见穷陬荒草非所种，开花犹解供王贡，那有此材无此用！